Gine : Defte ɗe Cerno Tafsiir Moɓi Jallo winndi e Fulfulde
Banndiraaɓe tedduɓe,
E ɗii lebbi maa duuɓi arooji Peeral addanay on yoga e binndanɗe Cerno Tafsiir Moɓi Jallo, winnduɗo ko ɓuri defte 15 Fulfulde. Ɗen defte ɗe o winndi fow hay wootere muulaaka, hiɗe sabbii yiɓɓe Alla yiɗi fii ɓamtal neɗɗankaagu ko wallitoo no ɗe muuliree ɗe hewta yimɓe ɓen fow no laaɓiri e no haaniri.
E ndee ɗoo winndannde meɗen fuɗɗoroo anndinde hommbo woni oo cerno mawɗo, mo Alla yeɗi ganndal e giggol; yiɗuɗo senndodeede gannde ɗe Alla rokki mo ɗen. Ɗum non hiɗon toraa wallitoraade miijooji mooɗon e pehe mooɗon ka lowre men ɗoo wano woowiri non.
Fii humpitagol ko yaaji, noddee Cerno Tafsiir Moɓi Jallo: (+224) 644.986.64 / 680.478.47 / 658.673.47.
Yo Pulaaku e Fulfulde wuuru ɗi ƴellitoo e laamel (tulde) ɓaŋtal e poolgal, ɗi ɗuwa tageefo ngon fow.
Woniyankaagu (profile) Cerno Tafsiir Moɓi Jallo
Muhammadu Tafsiir Moɓi Jallo ko jibinaaɗo (dañaaɗo) e hoɗo inneteengo Misiide MoɓI, hedde hitaande 1951, e nder ɓeynguure seerenɓe (moodiɓɓe). Baaba makko ko Cerno Muhammadu Saliilu (Juulirde) Jallo. Yumma makko ko Neene Faatumata Jaaraa’i Bulloy Mbalnde.
O fuɗɗino janngude Qur’aana e sookeeje (juuɗe) baaba makko tawi himo jogii duuɓi jowi. E hitaande 1963 ko o winndaa janngirde lekkol tawi o joofinii Qur’aanaare nden laabi tati, o firii nde lawol gootol, himo fuɗɗii ɗiɗaɓol ngol, o jokkidi jannde lekkol nden e firugol defte diina wano deftere tawhiid wieteende Mabaadi’ ul Islaam, e Laxlariyyu, e Tajwiid.
E hitaande 1965 jannde ɗemɗe taakanje (ngenndiije) fuɗɗaa e nder Gine. Ko ka hitaande 1968 o henndii seedeeri makko jannde araniri ndin. O acciti jannde nden o yahiri Sarlon.
Ka hitaande 1972 o yahi Koddiwaar, o fuɗɗitii jannde lekkol nden o jokkiri ɗum jemma, ɓaawo dumunne o ɓeydi ɗon jannde Arabre. Hitaande 1978 o hooti Moɓi, o waynii baaba makko o yahi janngoygol Kenema, ɗum ko e leydi Sarlon ndin jeyaa, o janngi e janngirde no wi’ee Badrud-Diini al-IslaamiiI ka Alahajji Ahmadu Yuunusa, o waɗi jannde hakkundeere ɗon, o henndii ɗon seedeeri jannde hakkundeere.
E hitaande 1984 o jannginii to Alahajji Ibraahiima Saanoo nder Sebgewema nder saare Tunkiya. Alahajji Ibraahiima Saano soodani mo tikeeti ɓayri Alahajji Yuunusa jonni mo dokkal janndeyankewal “ Skolaasiip”, o yahi leydi Suuriya ɓeyditoygol jannde, kono nawnaare liɓi mo fewndo o woni ka hitaande makko nayaɓere tawi himo jannga ka wi’etee Jaynabiyya, o etii ñawndaade ka ñawndorde Muwaasaat Suuriya kono o ndikkaali, ko sabu ɗum o accitiri ton jannde makko nden o hooti Fuuta Jaloo, o ɗaɓɓoyi lekki.
Fewndo o woni Suuriya e hitaande 1985 o mooɓindiri Fulɓe Gine e Fulɓe Sarlon, wonuɓe ton, o fuɗɗanii ɓe janngugol Pulaar e nokkuure wi’eteende Zaahira, ado ɗum tawi Fulɓe heddiiɓe ɓen fow no janngude si wonaa kamɓe.
Ɓaawo o hootii Fuuta Jaloo o heɓii lekki, o yahi Konaakiri, o udditi janngirde ka wietee Daarussalaami (1), o inni nde Almustafaa.
E hitaande 1990 o udditi kanko e moodi Buubakar Mbalnde janngirde Pulaar ka laamorde Konaakiri ka innetee Daarussalaami 1, ko e ndee hitaande o ukkitii e mojobere inneteende Kawtital Gine fii Ɓaŋtal Binndol e Jannde Ɗemɗe Taakanje ɗen Association Guieneen pour la Promotion de l’Ecriture et de Lecture en Langues Nationales (AGUIPELLN) nde moodi Usmaani Parayaa Mbalnde ardii.
E hitaande 1999 kanko e yahdiiɓe makko woɓɓe ɓe sincidi janngirde inneteende Badruddiini, e nden janngirde o wonii yiiloowo kuuɓal, hooreejo, yiiloowo fii jannde, o toppitike ton kadi golleeji ɗuuɗuɗi ko wonaa ɗii ɗoo.
E hitaande 2000 o sinci janngirde Pulaar goo kadi nder Dixin keweere, Konaakiri, ɓayri janngooɓe ɓen ɗuuɗii, ɓe eggi ɓe yahri Lycee Matam.
Ka hitaande 2001 o tawaa e imminaaɓe leydi Gine ngam tawegol Koolol tataɓol Tabital Pulaagu International yuɓɓinaangol Bamakoo, leydi Mali.
Defte ɗe o winndi e ɗe o firi e Pulaar/Fulfulde
- 1981 Fillayee Annabi Muusaa (saw).
- 1981 O yuɓɓindiri noone Alkule kese; mbinndudi feereeri ko Fulɓe huutora
- 1981 Nguurndan Nulaaɗo Muhammadu (saw)
- 1982 Asmaawii (deftere Fiqhu)
- 1985 Celluka Pulaar/Fulfulde
- 1997 Saggitorde Pulaar/Fulfulde
- 1999 Nguurndam Fuutanke
- 2001 O tawaa e firuɓe Qur’aanaare nden e ɗemngal Pulaar
- 2003 Ngootimmbaaku e nder Miccaare
- 2003 Fow ko Pecce ɗiɗi
- 2010 Needi Wondiigu
- 2010 Tabalde
- 2010 Rewrere (deftere egginaande)
- 2010 Taariika Pullo gila Puɗɗudi (Pulaar)
- 2010 Taariika Pullo gila Puɗɗudi (Arabre)
- 2010 Taariika misiide Moɓi nden
- 2010 Ko Naamu ngun kaa ko Ɗoworgal ngal? (fillayee daɓɓo)
Gimɗi ɗi o yuɓɓi
- Gimɗol Fuuta Jaloo: leydi am ɓooyundi woodeede
- No hawnii haa ɓurti hawnaade: janineede woɓɓe ka leydi maɓɓe
- Ɗe koodum kum woni fewndo mum ɗen majji fewndo giiɗe makko ɗen uddunoo
fuv_Latn fuv_Latn fuv_Latn fuv_Latn fuv_Latn fuv_Latn wol_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn wol_Latn fuv_Latn wol_Latn wol_Latn fuv_Latn fuv_Latn fuv_Latn fuv_Latn fuv_Latn bem_Latn fuv_Latn fuv_Latn fuv_Latn fuv_Latn fuv_Latn fuv_Latn wol_Latn fuv_Latn fuv_Latn